text: রেনাল কোলিক হল একধরনের পেটব্যাথা, যা সাধারণত স্থানচ্যুত বৃক্কের পাথর দ্বারা রেচননালিতে (ureter) বিঘ্ন সৃষ্টি হওয়ার কারণে হয়। সবচেয়ে বেশি বিঘ্ন সৃষ্টি হয় ভেসিকো-ইউরেটেরিক জাংশনে (Vesico-ureteric junction, VUJ)  যা মূত্রনালির উর্ধ্বাংশের সবথেকে সরু জায়গা। আকস্মিক বাঁধা সৃষ্টির (Acute obstruction) কারণে মূত্রপ্রবাহে ব্যাঘাত ঘটে, যার ফলে রেচননালি ফুলে যেতে পারে এবং মসৃণ পেশীর প্রতিবর্তী ক্রমকুঞ্চনজনিত খিঁচুনী (Reflexive peristaltic smooth muscle spasm) ঘটে, ফলশ্রুতিতে যা ইউরেটেরিক প্লেক্সাসের মাধ্যমে প্রেরিত হয়ে একটি তীব্র অভ্যন্তরীণ অঙ্গীয় ব্যথায় (Very intense visceral pain) পরিণত হয়।
  
  লক্ষণ ও উপসর্গ 
  রেনাল কোলিক সাধারণত পার্শ্বদেশে (Flank) শুরু হয় এবং প্রায়শই পাঁজরের নিচের দিকে বা কুঁচকিতে (Groin) ছড়িয়ে পড়ে। ইউরেটেরিক পেরিস্টালসিসের কারণে  এটি সাধারণত তরঙ্গ আকারে আসে , তবে এটি অবিরামও হতে পারে। এ ব্যথাকে প্রায়ই সবচেয়ে শক্তিশালী ব্যথা হিসাবে বর্ণনা করা হয়।
  
  যদিও এই অবস্থা খুব বেদনাদায়ক হতে পারে, রেচননালির যেসব পাথরের আকার ৫ মিলিমিটারের কম সেসব সাধারণত চিকিৎসা ছাড়াই ধীরে ধীরে মূত্রথলিতে চলে আসে এবং স্থায়ী কোনো শারীরিক ক্ষতি করে না। বলা হয় যে, প্রচণ্ড ব্যথা আর জমাট বাঁধা রক্ত এবং পাথরের টুকরো প্রবাহের কারণে এটি একটি আতঙ্কজনক অভিজ্ঞতা। বেশিরভাগক্ষেত্রে প্রবাহ সহজ করার জন্যে রোগীকে প্রচুর পরিমাণে পানি পান করতে বলা হয়। অন্যান্যক্ষেত্রে লিথোট্রিপসি কিংবা এন্ডোস্কোপিক সার্জারির প্রয়োজন হতে পারে। পুনঃসংঘটনের সম্ভাবনা কমানোর জন্য প্রতিরোধমূলক ব্যবস্থা গ্রহণ করা যেতে পারে।
  
  রোগ নির্ণয় 
  রেনাল কোলিকের ডায়াগনোসিস বৃক্কের পাথর  এবং রেচননালির পাথরের ডায়াগনোসিসের মতই।
  
  পার্থক্যমুলক রোগনির্ণয়ঃ  
  নিম্নলিখিত অবস্থাসমূহের সাথে অবশ্যই রেনাল কোলিকের পার্থক্য নিরূপণ করতে হবে।
  
    বিলিয়ারি কোলিক (Biliary colic) ও পিত্তথলির সংক্রমণ (Cholecystitis)
   মহাধমনীর (Aortic) ও ইলিয়াক ধমনীর (Iliac artery) অ্যানিউরিজম 
   অন্ত্রীয়ঃ অ্যাপেন্ডিসাইটিস, ডাইভার্টিকুলাইটিস অথবা পেরিটোনাইটিস ( এক্ষেত্রে রোগী স্থির হয়ে শুয়ে থাকতে স্বাচ্ছন্দ্যবোধ করে)
   স্ত্রীরোগবিদ্যা-সংক্রান্তঃ এন্ডোমেট্রিয়োসিস, ডিম্বাশয়ের ব্যাবর্তন (Ovarian torsion), ইক্টোপিক গর্ভধান (Ectopic pregnancy)
   শুক্রাশয়ের  ব্যাবর্তন (Testicular torsion)
  
  চিকিৎসা 
  
  ছোট ছোট পাথরগুলো অনায়াসেই নির্গত হয়ে যায় এবং এক্ষেত্রে শুধু ব্যথা পরিচালনার প্রয়োজন হয়। তবে পাথরের আকার ০৫ মিলিমিটারের বেশি হলে স্বাভাবিকভাবে বের হয়ে যাওয়ার হার হ্রাস পায়। নন-স্টেরয়ডাল অ্যান্টি-ইনফ্ল্যামাটরি ড্রাগ (এনএসএআইডি বা NSAID) যেমনঃ ডাইক্লোফেনাক  বা আইবুপ্রোফেন (Ibuprofen) এবং অ্যান্টিস্পাজমোডিক (Antispasmodic) ড্রাগ যেমন বিউটাইলস্কোপোলামিন (Butylscopolamine) চিকিৎসাকার্যে ব্যবহৃত হয়। যদিও জরুরীঅবস্থায় মরফিন একটি কার্যকরী ব্যথানাশক হিসেবে কাজ করে, তবুও বেশিরভাগ সময় মরফিনের সুপারিশ করা হয় না কারণ মরফিন একটি আসক্তি-সৃষ্টিকারী ড্রাগ এবং রেচননালির চাপ বৃদ্ধি করে পরিস্থিতি আরও খারাপ করে ফেলে। বমি হওয়া আফিমজাত (Opoid) ব্যথানাশক বিশেষ করে পেথেডিনের (Pethidine) একটি গুরুত্বপূর্ণ পার্শ্বপ্রতিক্রিয়া।
  রোগীর জন্য সাধারণত কোন অ্যান্টালজিক (Antalgic) পজিশন নেই (যে পাশে ব্যথা নেই সে পাশে শুয়ে থাকলে এবং আক্রান্ত অংশে একটি গরম বোতল বা তোয়ালে প্রয়োগ করলে উপকার পাওয়া যেতে পারে)। বড় পাথরের সার্জারির প্রয়োজন হতে পারে, যেমন শকওয়েভ লিথোট্রিপসি (Shockwave lithotripsy), ইউরেটারোস্কোপি (Ureteroscopy) এবং পারকিউটেনাস নেফ্রোলিথোটোমি (Percutaneous nephrolithotomy)। ইউরেটারে পাথর অবস্থিত থাকলে চিকিৎসাকার্যে আলফা ব্লকার  ব্যবহার করা যেতে পারে।
  
  তথ্যসূত্র
  
  বিষয়শ্রেণী:চিকিৎসা
title: রেনাল কোলিক